A létesítményt a híres katalán úszóról Bernat Picornell i Richierről nevezték el, aki a Spanyol Úszószövetség megalapítója. A Piscines Bernat Picornell az 1970-es úszó-Európa-bajnokság számára épült, majd 1990-ben felújítási munkálatok kezdődtek a barcelonai olimpia miatt, melynek vizes számait ezeken a helyszíneken tartották meg. Ekkor bővítették ki a lelátókat is ideiglenes elemekkel, melyeknek befogadóképessége elérte a 10 000 főt. Az 1992-es játékok után a szabadtéri medencében számos spanyol és katalán bajnokságot rendeztek és itt tartották meg a 2003-as úszó-világbajnokság versenyszámait is. Tíz évvel később ismét Barcelona adott otthont a 2013-as úszó-világbajnokságnak. Ebben az uszodában rendezték a vb vízilabda-mérkőzéseit. A szabadtéri medence 3000 néző befogadására alkalmas alapesetben.